Diari Oficial de la Generalitat Valenciana


Sumari del DOGV 9475, del 22-11-2022 (2022/10771)

DECRET LLEI 16/2022, de 18 de novembre, del Consell, d'aprovació de les bases reguladores d'ajudes directes per a les persones treballadores autònomes i les empreses del sector del transport públic de viatgers amb autobús per carretera de la Comunitat Valenciana, afectades econòmicament per la crisi de la guerra d'Ucraïna.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2022/11/18/16/dof/vci/html**

### Dades del document

Número de DOGV
:   9475

Data del DOGV
:   22-11-2022

Secció del DOGV
:   I. DISPOSICIONS GENERALS

Número del document
:   2022/10684


Data del document
:   18-11-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Decret llei

Correcció d'errades

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * legislació
    * transport urbà
    * ajuda pública

DECRET LLEI 16/2022, de 18 de novembre, del Consell, d'aprovació de les bases reguladores d'ajudes directes per a les persones treballadores autònomes i les empreses del sector del transport públic de viatgers amb autobús per carretera de la Comunitat Valenciana, afectades econòmicament per la crisi de la guerra d'Ucraïna. [2022/10337]  
  
I  
  
La invasió d'Ucraïna per part de Rússia ha ocasionat un greu impacte en tota l'economia europea i, per tant, també en l'economia de la Comunitat Valenciana. Aquest impacte s'ha reflectit, principalment, en l'augment dels costos energètics i de combustible en tots els sectors d'activitat, atés que el preu del gas i el petroli s'ha duplicat en l'últim any.  
Amb la intenció de pal·liar l'impacte d'aquest increment i els seus efectes en el sector del transport, entre els quals es poden destacar l'increment de l'índex de preus al consum, la consegüent pèrdua de poder adquisitiu de les famílies i la disminució de la competitivitat de les empreses dels diferents sectors, les administracions públiques europees, nacionals i autonòmiques s'estan veient obligades a aprovar diverses mesures.  
En l'àmbit de la Unió Europea, la Comissió Europea ha aprovat la Decisió SA.102771 (2022/N), d'aprovació del Marc Nacional Temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia, que permet la concessió d'ajudes temporals a empreses i autònoms consistents en ajudes temporals per imports limitats d'ajuda i suport a la liquiditat en forma de garanties i en forma de préstecs subsidiats; i el Govern d'Espanya ha presentat modificacions a l'esmentat Marc Nacional Temporal que han sigut aprovades per la Comissió Europea, mitjançant la Decisió de compatibilitat SA.103941 (2022/N), de 18 d'agost de 2022, i que hauran de concedir-se, amb caràcter general, abans del 31 de desembre de 2023, en els termes de la Comunicació de la Comissió Europea C(2022) 7945, de 28 d'octubre de 2022.  
A escala nacional, es va aprovar el Reial decret 6/2022, de 29 de març, pel qual s'adopten mesures urgents en el marc del Pla nacional de resposta a les conseqüències econòmiques i socials de la guerra d'Ucraïna, que ha establit una sèrie de mesures d'agilitació de procediments administratius, de suport a sectors específics de l'economia i de mesures per a reforçar la liquiditat d'empreses, autònoms i treballadors i col·lectius vulnerables.  
En l'àmbit de la Comunitat Valenciana, es va publicar el Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada en la Comunitat Valenciana per la guerra d'Ucraïna, validat per les Corts en reunió del 26 de maig de 2022.  
Aquest decret llei va anunciar un pla de xoc (Pla Reactiva) que incloïa ajudes complementàries a les aprovades pel Govern estatal per a tractar de compensar, temporalment, les empreses i persones treballadores afectades per l'alça dels costos energètics i dels combustibles.  
  
En conseqüència, es convoquen ajudes urgents per a tractar de pal·liar els efectes econòmics dels increments continus del preu dels combustibles i l'energia en les empreses i les persones treballadores autònomes, mitjançant la concessió d'ajudes directes.  
  
  
II  
  
D'altra banda, els efectes persistents derivats de la crisi sanitària provocada per la Covid-19 que s'estenen a tots els sectors productius i econòmics de la nostra societat, obliga també les administracions públiques a continuar adoptant mesures que, d'alguna manera, aconseguisquen pal·liar els efectes adversos que es continuen produint a tots els nivells econòmics i socials.  
En aquesta línia, la Generalitat ha anat adoptant nombroses mesures encaminades a pal·liar aquesta situació de crisi, com la convocatòria i concessió directa d'ajudes per a empreses del sector del transport públic discrecional de viatgers amb autobús per carretera de la Comunitat Valenciana afectades econòmicament per la Covid-19 l'any 2021.  
  
  
  
III  
  
La urgència i especials característiques d'aquesta ajuda, tant pel seu objecte, com pels imports a concedir i per l'elevat nombre de potencials persones beneficiàries que podran acollir-se a aquesta, requereix l'adopció de determinades mesures d'agilitació i simplificació administrativa. És per això que es justifica l'aplicació del procediment d'urgència en la concessió i la utilització de mitjans electrònics per a la seua tramitació.  
  
Així mateix, la naturalesa de la subvenció, destinada a pal·liar els efectes negatius de l'increment dels preus, permet aplicar l'excepció continguda en l'article 13.2 de la Llei 38/2003, de 17 de novembre, general de subvencions, que autoritza exceptuar els requisits de l'esmentat article 13, així com faculta per a no requerir una altra justificació que la concurrència d'una determinada situació en les persones receptores de l'ajuda.  
  
  
IV  
  
La jurisprudència del Tribunal Constitucional ha recolzat en nombroses ocasions l'aprovació de disposicions de caràcter socioeconòmic mitjançant l'instrument normatiu del decret llei en aquells casos en els quals s'aprecie una motivació explícita i raonada de la necessitat i urgència de la mesura.  
En primer lloc, la necessitat de la norma s'ha afirmat en els casos de conjuntures econòmiques problemàtiques que exigeixen una ràpida resposta, això és, pel Tribunal Constitucional s'ha anat entenent que la figura del decret llei representa un instrument constitucionalment vàlid en situacions concretes dels objectius governamentals que, per raons difícils de preveure, requerisquen una acció normativa immediata en un termini més breu que el requerit per la via normal o pel procediment d'urgència per a la tramitació parlamentària de lleis.  
  
D'altra banda, la urgència s'ha acceptat quan la dilació en el temps de l'adopció de la mesura de què es tracte poguera generar algun perjudici. Donada la conjuntura social, econòmica i laboral que s'ha anat donant al nostre país i, especialment, a la Comunitat Valenciana, primer, per la crisi ocasionada per la pandèmia derivada del coronavirus i, posteriorment, per la crisi generada per la invasió d'Ucraïna per part de Rússia, es considera que la urgència en l'adopció de la mesura és palesa. En concret, el sector del transport s'ha vist especialment castigat per la situació derivada dels tancaments perimetrals, el confinament i, posteriorment, per la pujada del preu dels carburants, per la qual cosa es considera que és un sector prioritari al qual dirigir la concessió d'ajudes.  
  
Per tot el que s'ha exposat, concorren en aquest cas, les circumstàncies d'extraordinària i urgent necessitat que, d'acord amb l'article 44.4 de l'Estatut d'Autonomia de la Comunitat Valenciana, faculten el Consell a adoptar disposicions legislatives provisionals mitjançant decrets llei, sotmesos en tot cas a debat i votació en les Corts Valencianes.  
  
D'acord amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques, aquest decret llei s'ajusta als principis de bona regulació. D'igual manera, es compleix amb el principi de necessitat que ha quedat plenament justificat. Igualment, es compleixen els principis de seguretat jurídica, proporcionalitat i eficàcia, destacant-se que les mesures que incorpora són congruents amb l'ordenament jurídic i incorporen la millor alternativa possible donada la situació d'excepcionalitat, en contindre la regulació necessària i imprescindible per a la consecució dels objectius prèviament esmentats.  
  
Quant al principi de transparència, donada la urgència per a l'aprovació d'aquesta norma, s'exceptuen els tràmits de consulta pública i d'audiència pública, de conformitat amb l'article 133.4 de la Llei 39/2015, d'1 d'octubre, del procediment administratiu comú de les administracions públiques.  
En conseqüència, d'acord amb l'article 44.4 de l'Estatut d'Autonomia de la Comunitat Valenciana, i l'article 58 de la Llei 5/1983, de 30 de desembre, de la Generalitat, del Consell, prèvia deliberació del Consell en sessió de data 18 de novembre de 2022,  
  
  
DECRETE  
  
Article 1. Objecte  
L'objecte d'aquest decret llei és aprovar les bases reguladores en règim de concessió directa, per a fer costat a persones treballadores autònomes i empreses que siguen titulars d'autoritzacions de transport públic de viatgers (autoritzacions VD) amb autobús per carretera residents a la Comunitat Valenciana, afectats econòmicament per les conseqüències de la guerra d'Ucraïna.  
  
Article 2. Règim jurídic de concessió  
1. Aquestes subvencions es concedeixen tenint en compte el que es disposa en els articles 22.2.c i 28, apartats 2 i 3 de la Llei 38/2003, de 17 de novembre, general de subvencions, i en l'article 168.1.C) de la Llei 1/2015, de 6 de febrer, de la Generalitat, d'hisenda pública, sector públic instrumental i subvencions, per concórrer raons d'interés econòmic, social i humanitari, en virtut dels efectes provocats per l'augment del cost dels combustibles derivat de la guerra d'Ucraïna.  
  
2. Les raons d'interés públic que justifiquen l'atorgament en règim de concessió directa de les subvencions mitjançant decret llei radiquen en el fet que el transport públic de viatgers amb autobús per carretera és una part important del sistema de mobilitat a la Comunitat Valenciana, fortament vinculat amb altres sectors econòmics, vitals per a la nostra economia i per a l'ocupació, com és el turisme. A més, les raons es basen en la naturalesa excepcional, única i imprevisible dels esdeveniments que les motiven.  
3. Aquestes ajudes es concedeixen en l'àmbit del Marc Nacional Temporal relatiu a les mesures d'ajuda per a fer costat a l'economia després de la invasió d'Ucraïna per part de Rússia, en atenció al contingut de la Decisió de la Comissió Europea SA.102771 (2022/N), aprovada per Decisió de la Comissió Europea el 10 de juny de 2022, per la qual cosa són compatibles amb el mercat interior, d'acord amb l'article 107, apartat 3, lletra b del Tractat de Funcionament de la Unió Europea, i modificada per la Decisió SA.103941, aprovada el 18 d'agost de 2022, així com les posteriors modificacions que s'hi produïsquen.  
4. S'aproven les bases reguladores per a la concessió d'ajudes urgents en matèria de transport públic de viatgers amb autobús per carretera de la Comunitat Valenciana a conseqüència de la guerra d'Ucraïna.  
5. En la tramitació d'aquestes bases reguladores per a la concessió de les ajudes, se seguirà el procediment d'urgència i es reduiran tots els terminis a la meitat, excepte el de presentació de sol·licituds i recursos, en els termes de l'article 33 de la Llei 39/2015, d'1 d'octubre, del procediment administratiu comú de les administracions públiques.  
6. Per part del centre gestor de l'ajuda se subministrarà a la Base de dades Nacional de Subvencions la informació pertinent sobre aquesta ajuda concedida a l'empara del Marc Nacional Temporal, en els termes previstos en l'article 20 de la Llei 38/2003, de 17 de novembre, general de subvencions, dins del termini establit per l'article 5 del Reial decret 130/2019, de 8 de març, pel qual es regula la Base de dades Nacional de Subvencions i la publicitat de les subvencions i altres ajudes públiques.  
  
  
Article 3. Finançament i distribució de les ajudes  
L'import global màxim de les ajudes a concedir ascendeix a 3.000.000,00 d'euros amb càrrec al capítol IV en línia de subvenció que s'habilitarà a aquest efecte després de la corresponent modificació pressupostària, del programa 513.30, Planificació, Transports i Logística, del pressupost de la Conselleria de Política territorial, Obres Públiques i Mobilitat, de la llei de pressupostos de la Generalitat per a l'exercici 2022.  
  
Article 4. Persones beneficiàries i requisits  
1. Podran ser persones beneficiàries de les ajudes les persones treballadores autònomes i les empreses, que siguen titulars d'autoritzacions de transport públic de viatgers amb autobús per carretera (VD), residenciades a la Comunitat Valenciana, d'acord amb els que conste en la seua inscripció en el Registre d'Empreses i Activitats de Transport (REAT).  
  
2. Les persones beneficiàries han de complir també els requisits següents:  
a) Ser titulars d'autoritzacions de transport públic de viatgers amb autobús per carretera (VD) residenciades a la Comunitat Valenciana, d'acord amb el que conste en el Registre d'Empreses i Activitats de Transport (REAT) a data 1 d'octubre de 2022.  
b) En cas de tractar-se de persones físiques, han d'estar donades d'alta en el Règim especial de treballadors per compte propi o autònoms (RETA), en la data de finalització del termini de presentació de sol·licituds.  
c) No trobar-se en cap de les circumstàncies que prohibeixen adquirir la condició de persona beneficiària, previstes en l'article 13 de la Llei 38/2003. No obstant això, no serà exigible el que es disposa en les lletres e) i g) de l'apartat 2 d'aquest article.  
d) No estar subjectes a cap ordre de recuperació pendent, després d'una decisió prèvia de la Comissió Europea que haja declarat una ajuda percebuda il·legal o incompatible amb el mercat interior.  
e) No estar afectades per cap de les següents situacions: incidències amb el Registre d'acceptacions impagades (RAI), amb l'Associació Nacional d'Establiments Financers de Crèdits (ASNEF) o de caràcter judicial o fons propis negatius.  
f) Disposar dels llibres comptables, dels registres tramitats i d'altres documents degudament auditats, en els termes que exigeix la legislació mercantil i sectorial aplicable.  
g) Complir qualsevol altra obligació legal o reglamentària que els puga afectar.  
3. No podran tindre la condició de persona beneficiària les persones treballadores autònomes i empreses amb personalitat jurídica pròpia legalment constituïdes a Espanya, que formen part del sector públic, segons es defineix en l'article 3 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
Així mateix, no podran obtindre la condició de persona beneficiària les persones treballadores autònomes i empreses amb personalitat jurídica pròpia afectades per sancions que la Unió Europea haja pogut establir arran de la invasió d'Ucraïna per part de Rússia. Aquesta limitació s'estén a empreses controlades per persones, entitats i òrgans afectats per sancions que la Unió Europea haja pogut establir arran de la invasió d'Ucraïna per part de Rússia, i a empreses que estiguen actives en sectors afectats per sancions que la Unió Europea haja pogut establir arran de la invasió d'Ucraïna per part de Rússia, en la mesura en què l'ajuda menyscabe els objectius de les sancions corresponents.  
  
  
Article 5. Quantia de les ajudes  
1. La quantia de les ajudes vindrà determinada pel nombre de vehicles que la s persones sol·licitants tinguen efectivament adscrits a una autorització de transport tipus VD, que estiguen residenciades en l'àmbit territorial de la Comunitat Valenciana i que figuren inscrites en el Registre d'Empreses i Activitats de Transport (REAT), a data 1 d'octubre de 2022.  
2. L'import a percebre consistirà en una aportació única per a cada persona sol·licitant a raó de 9 50,00 - per cada vehicle efectivament adscrit a una autorització de transport tipus VD sense que, en cap cas, se superen els límits màxims per empresa establits per la Decisió SA.102771, d'aprovació del Marc Nacional Temporal d'Ucraïna i les seues possibles modificacions. Quan una persona treballadora autònoma o empresa opere en diversos sectors als quals s'apliquen diferents imports màxims, es garantirà mitjançant mesures adequades, com ara la separació de la comptabilitat, que a cadascuna de les activitats s'aplique el límit màxim corresponent i que no supere en total l'import més elevat possible.  
Per al càlcul dels imports màxims d'ajuda no es tindran en compte les ajudes que en aplicació d'aquest Marc Nacional Temporal hagen sigut reemborsades per les persones treballadores autònomes o les empreses.  
En cap cas, l'import resultant podrà superar la quantitat bruta de 2.000.000 euros, és a dir, abans d'impostos i altres retencions, tenint en compte les ajudes concedides a empreses associades o vinculades.  
  
En el cas que les ajudes concedides a empreses associades o vinculades superen l'assenyalada quantitat màxima, es repartiran de manera proporcional, en funció de la contribució a aquesta xifra, atés el nombre de vehicles, entenent-se que cadascuna de les empreses associades o vinculades presta el seu consentiment perquè l'administració competent informe la resta que s'hi donen les circumstàncies descrites.  
  
Article 6. Incompatibilitat de les ajudes  
1. La percepció d'aquestes ajudes serà compatible amb altres subvencions o ajudes per a la mateixa finalitat, procedents de qualssevol administracions o ens públics o privats, autonòmics, nacionals, de la Unió Europea o d'organismes internacionals. Aquesta compatibilitat estarà condicionada al fet que l'import de les ajudes, aïllada o en concurrència amb unes altres, no supere la pèrdua d'ingressos que són objecte de subvenció.  
2. La percepció d'aquestes ajudes serà incompatible amb la percepció d'altres ingressos en concepte de compensació o reequilibri econòmic per la prestació de serveis públics de transport regular de viatgers d'ús general, qualsevol que en siga la situació administrativa, que contemplen referències a preus de combustibles de data posterior a 1 de gener de 2022 o mitjançant l'aplicació de fórmules de revisió de preus amb índexs posteriors a 1 de gener de 2022. Als efectes, en la determinació de l'ajuda no es computaran els vehicles mínims necessaris per a la prestació del servei públic en la part proporcional en què s'haja aplicat l'actualització del preu del combustible.  
  
Correspon a les empreses beneficiàries l'obligació de comunicar a l'òrgan concedent, qualsevol que siga el moment de la seua concessió, l'obtenció d'aquests ingressos procedents de qualsevol administració que financen l'increment del cost dels combustibles. Aquesta comunicació haurà de realitzar-se tan prompte com es conega, en un termini màxim de deu dies. Realitzada, si fa el cas, la comunicació prevista en aquest precepte, o bé d'ofici, mitjançant resolució de l'òrgan concedent es podrà modificar la quantia de les ajudes concedides i acordar el reintegrament que escaiga. L'omissió o demora en la comunicació prevista en aquest precepte comportarà l'exigència dels interessos de demora reportats des del moment en què degué haver-se realitzat la comunicació fins hui en siga coneixedor l'òrgan competent.  
En cas que, amb posterioritat a la concessió de l'ajuda es detectara qualsevol incompliment de les condicions d'acumulació o dels imports o intensitats màxims d'ajuda, o de les regles d'incompatibilitat, les persones beneficiàries estaran sotmeses al procediment de reintegrament de subvencions regulat en el títol II de la Llei 38/2003, de 17 de novembre, general de subvencions, i/o, si escau, als procediments específics per a determinades categories d'ajuda que hi resulten d'aplicació.  
  
3. Amb caràcter general, totes les ajudes contemplades en el Marc Nacional Temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia poden acumular-se entre si, sempre que es respecten els imports màxims i els llindars d'intensitat màxima establits per a cada tipus d'ajuda en aquest Marc Nacional Temporal i en el Marc Temporal Europeu Ucraïna.  
  
Les ajudes concedides a l'empara d'aquest Marc Nacional Temporal poden acumular-se amb ajudes concedides en el Marc Nacional Temporal relatiu a la Covid-19, sempre que es respecten les seues respectives normes d'acumulació.  
Les mesures d'ajuda temporal previstes en aquest Marc Nacional Temporal poden acumular-se amb les ajudes que entren en l'àmbit d'aplicació dels Reglaments de minimis, sempre que les regles d'acumulació previstes en aquests Reglaments de minimis siguen respectades.  
Les mesures d'ajuda temporal previstes en aquest Marc Nacional Temporal poden acumular-se amb les ajudes atorgades en virtut dels Reglaments d'Exempció per Categories, sempre que les regles d'acumulació previstes en els mateixos siguen respectades.  
Les mesures d'ajuda temporal previstes en aquest Marc Nacional Temporal poden acumular-se amb les ajudes concedides en virtut de l'article 107, apartat 2, lletra b del TFUE, però no poden donar lloc a una compensació excessiva del perjudici patit pel beneficiari, en els termes del regulat en la Decisió de la Comissió del Marc Nacional Temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia (SA.102771).  
  
Article 7. Procediment de concessió  
1. Aquestes ajudes es concediran de manera directa, segons s'estableix en els articles 22.2.c i 28, apartats 2 i 3, de la Llei 38/2003, de 17 de novembre, general i subvencions, i l'article 168.1.C de la Llei 1/2015, de 6 de novembre, de la Generalitat, d'hisenda pública, sector públic instrumental i subvencions, per concórrer raons d'interés econòmic, social i humanitari.  
2. De conformitat amb l'article 30.7 de la Llei 38/2003, de 17 de novembre, la concessió d'aquestes subvencions no demanarà altres requisits que els indicats en l'article 4, sense perjudici dels controls que pogueren establir-se amb posterioritat.  
3. El termini màxim per a dictar resolució expressa i notificar-la serà de 3 mesos, comptats a partir de l'endemà de la publicació del present decret llei. El venciment d'aquest termini sense haver-se publicat la resolució, legitima a les persones interessades per a entendre desestimada per silenci administratiu la sol·licitud de concessió de la subvenció.  
  
4. En annex a aquest decret llei, figuren les persones i entitats que poden resultar beneficiàries, el nombre de vehicles adscrits a una autorització VD a data 1 d'octubre de 2022, i l'import màxim de l'ajuda.  
  
  
Article 8. Forma i termini de presentació de la documentació per a l'acceptació de les ajudes  
1. Les persones beneficiàries, incloses en l'annex esmentat en l'article anterior, hauran de presentar el document d'acceptació de l'ajuda, segons model normalitzat, en el termini de 10 dies hàbils a comptar des de l'endemà de la publicació del present decret llei, únicament a través de l'enllaç establit a l'efecte: https://www.gva.es/es/proc22980.  
  
2. Tant la presentació de la sol·licitud i de la documentació com la resta dels tràmits relacionats amb aquestes ajudes, atés el volum de sol·licituds previst i a les característiques de les persones o entitats beneficiàries, es realitzarà a través de mitjans electrònics, en els termes del que s'estableix en l'article 56 de la Llei 16/1987, de 30 de juliol, d'ordenació dels transports terrestres.  
La presentació de sol·licituds, així com la resta dels tràmits mitjançant representant requerirà la prèvia autorització a través del Registre de representants de la Generalitat: https://www.accv.es/servicios/registro-de-representantes/; o a través del Registre Electrònic d'Apoderaments de l'Estat:  
https://sede.administracion.gob.es/pag\_sede/servicioselectronicos/registroelectronicodeapoderamientos.html  
La presentació de sol·licituds suposa concedir l'autorització a la Generalitat per a verificar per mitjans electrònics les dades necessàries per a comprovar l'emplenament dels requisits establits per a les ajudes i efectuar-ne la gestió. Aquesta autorització es recollirà de manera expressa en els formularis de sol·licitud de les ajudes que s'establisquen a aquest efecte. En la gestió d'aquests expedients podrà aplicar-se el codi segur de verificació com a signatura electrònica en els actes administratius que es dicten.  
3. Les persones beneficiàries hauran de realitzar el tràmit automatitzat d'alta, modificació i baixa de les dades personals identificatives o bancàries a incorporar en la BDC. Aquest tràmit ha de realitzar-se a través de l'enllaç: https://www.gva.es/es/inicio/procedimientos'id\_proc=22252  
4. La documentació requerida per a formalitzar la sol·licitud d'ajuda serà la següent:  
a) Model normalitzat de document d'acceptació de l'ajuda, signat electrònicament, juntament amb les corresponents declaracions responsables on els interessats declaren que s'han vist afectats econòmicament per les conseqüències derivades de la invasió d'Ucraïna, per les sancions imposades per la comunitat internacional contra Rússia o per les contramesures adoptades per aquesta, que l'import a percebre no dona lloc a una compensació excessiva del perjudici patit pel beneficiari, l'obligació de declaració d'altres ajudes percebudes en relació amb el que s'estableix en el Marc Nacional Temporal relatiu a les mesures d'ajuda per a fer costat a l'economia després de la invasió d'Ucraïna per part de Rússia, en atenció al contingut de la Decisió de la Comissió Europea SA.102771 i les seues modificacions, així com del compliment dels requisits exigits per a ser beneficiaris recollits en l'article 4 d'aquest decret llei.  
b) Els qui actuen per mitjà de representant, hauran d'aportar documentació acreditativa de les facultats de representació de la persona que formule la sol·licitud d'ajuda com a representant seu, bé mitjançant la seua inscripció en els registres públics corresponents, o bé mitjançant model normalitzat d'acreditació de la representació.  
  
c) Justificant telemàtic del tràmit automatitzat d'alta, modificació i baixa de les dades personals identificatives o bancàries a incorporar en la BDC.  
  
Article 9. Instrucció i resolució del procediment  
1. Correspon la instrucció, tramitació i gestió del procediment de concessió de les ajudes a la Subdirecció General de Transport.  
  
2. Examinades les sol·licituds d'ajuda, l'òrgan instructor emetrà proposta de concessió on farà constar que es compleixen els requisits necessaris per a la concessió de l'ajuda, proposant al mateix temps la seua concessió i pagament per l'òrgan competent per a resoldre.  
3. Correspon a la persona titular de la Direcció General d'Obres Públiques, Transport i Mobilitat Sostenible resoldre la concessió de les ajudes regulades en el present decret llei.  
4. La resolució es publicarà en el DOGV, no posarà fi a la via administrativa i contra ella podrà interposar-se recurs d'alçada davant la Secretaria Autonòmica d'Obres Públiques, Transport i Mobilitat Sostenible en el termini d'un mes, a comptar des de l'endemà de la seua notificació, d'acord amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que s'utilitze qualsevol altra via que es considere oportuna.  
  
Article 10. Justificació de l'ajuda  
D'acord amb el que s'estableix en l'article 30.7 de la Llei 38/2003, aquestes ajudes no requeriran una altra justificació que el compliment dels requisits establits en l'article 4, atés que la seua concessió s'efectua en atenció a la concurrència d'una determinada situació en les persones treballadores autònomes i les empreses: ser titulars d'autoritzacions de transport públic de viatgers amb autobús per carretera (VD) residenciades a la Comunitat Valenciana, d'acord amb el que conste en el Registre d'Empreses i Activitats de Transport (REAT) a data 1 d'octubre de 2022, i en cas de tractar-se de persones físiques, estar donades d'alta en el règim especial de treballadors per compte propi o autònoms (RETA) en la data de finalització del termini de presentació de sol·licituds, afectades econòmicament per les conseqüències de la guerra d'Ucraïna, sense perjudici dels controls que pogueren establir-se per a verificar-ne el compliment.  
A més, hauran d'aportar impressió de pantalla de la pàgina web de l'empresa, en cas de tindre-la, acreditativa d'haver realitzat la publicitat preceptiva, en els termes de l'article 12 d'aquest decret llei.  
  
Article 11. Pagament de l'ajuda  
1. L'import de l'ajuda es lliurarà en un únic pagament i prèvia comprovació del compliment dels requisits establits en l'article 4 d'aquest decret llei.  
2. El procediment podrà resoldre's de manera parcial a mesura que les persones sol·licitants presenten el document d'acceptació de l'ajuda, tramitant-se de manera immediata el pagament, sense esperar a la resolució de la totalitat de l'ajuda.  
  
Article 12. Obligacions de les persones beneficiàries  
A més del que es disposa en l'article 14 de la Llei 38/2003, excepte el que s'estableix en el seu apartat 1, lletres e) i g), són obligacions de les persones beneficiàries:  
a) Facilitar quantes dades i informació, en qüestions relacionades amb les subvencions concedides, li siga requerit per l'òrgan gestor d'aquest procediment.  
b) Comunicar a la Direcció General d'Obres Públiques, Transport i Mobilitat Sostenible la sol·licitud o obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
c) Complir les obligacions de transparència establides en la legislació bàsica, de conformitat amb el que es disposa en Llei 1/2022, de 13 d'abril, de la Generalitat, de transparència, bon govern de la Comunitat Valenciana, en cas d'haver percebut durant un any ajudes o subvencions públiques en una quantia superior a deu mil euros. En concret, hauran de publicar en la seua pàgina web, si en tingueren, l'obtenció d'aquesta subvenció.  
d) Les persones beneficiàries de l'ajuda tindran l'obligació de conservar tota la documentació relacionada amb aquestes ajudes, en el termini de 10 anys a comptar des de la concessió de l'ajuda.  
e) Sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
f) Les persones beneficiàries, quedaran obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció.  
g) Impressió de pantalla justificativa de la publicitat preceptiva realitzada en la web de l'empresa, en cas de tindre-la, en els termes de l'article 10 d'aquest decret llei.  
  
Article 13. Minoració i reintegrament  
El falsejament o l'ocultació de dades i documents que afecten substancialment la concessió i lliurament de fons públics donarà lloc a l'exigència de responsabilitats tant en l'ordre administratiu com en el jurisdiccional competent, així com el dimanant en els articles 173 a 177 de la Llei 1/2015. De conformitat amb l'article 72.2 de la Llei 1/2022, de 13 d'abril, de transparència, bon govern de la Comunitat Valenciana; també escaurà el reintegrament total o parcial de la subvenció concedida segons el règim sancionador previst en aquesta mateixa llei.  
  
Escaurà el reintegrament de la quantitat percebuda i l'exigència de l'interés de demora, en els supòsits establits en l'article 37 de la Llei general de subvencions, corresponent des del moment del pagament de l'ajuda fins al dia en què s'acorde la idoneïtat del reintegrament, o la data en què la persona deutora ingresse el reintegrament, si és anterior a aquesta.  
Escaurà també el reintegrament de la quantitat percebuda i l'exigència de l'interés de demora quan es perceben altres ingressos en concepte de compensació o reequilibre econòmic, i la percepció dels mateixos no s'haja comunicat a la direcció general competent, en els termes de l'article 6 d'aquest decret llei.  
  
Article 14. Protecció de dades de caràcter personal  
1. La gestió de les subvencions suposa el tractament de dades de caràcter personal havent de contemplar-se les mesures i garanties previstes en la normativa referent a la matèria.  
2. En el disseny dels formularis i en la sol·licitud de documentació hauran de tindre's en compte els principis de protecció de dades. En concret:  
- Les dades personals seran adequades, pertinents i limitades al necessari en relació amb els fins per als quals són tractades.  
- Els formularis i la documentació sol·licitada seran proporcionals a les necessitats de gestió i concessió de les subvencions.  
- La publicació de dades s'efectuarà tenint en compte el que es disposa en la disposició addicional 7a de la Llei orgànica 3/2018, de protecció de dades de caràcter personal, i en qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions. No obstant això, no es publicaran les subvencions o ajudes públiques concedides a persones físiques quan la informació continguda o el propi objecte de la convocatòria, proporcione informació o dades especialment protegides de les persones beneficiàries o les persones físiques que es troben en una situació de protecció especial, que poguera veure's agreujada amb la cessió o publicació de les seues dades personals.  
- Les dades seran exactes i, si fora necessari, actualitzades; els sol·licitants es responsabilitzaran de la veracitat dels documents que presenten; en tot cas, es tindrà en compte que l'entitat convocant no serà responsable de la inexactitud de les dades quan hagen sigut aportades per les persones sol·licitants o els seus representants o obtingudes de registres públics.  
- Les dades es conservaran durant el temps necessari per a complir amb la finalitat per a la qual es van recaptar, i per a determinar les possibles responsabilitats que es pogueren derivar d'aquesta finalitat i del tractament de les dades, i de conformitat amb normativa d'arxius i documentació.  
En relació amb la conservació de les publicacions efectuades, la informació sobre concessions romandrà publicada durant els quatre anys naturals següents a l'any en què es va concedir la subvenció, sent retirada automàticament transcorregut aquest termini. En el cas de concessions a favor de persones físiques, la publicitat es redueix a l'any de concessió i a l'any següent.  
3. Amb caràcter general, la finalitat per al tractament de dades personals en relació amb aquestes bases serà la gestió de la concessió de subvencions, tenint com a condicions de licitud general les següents:  
  
a) Estaran legitimats per l'interés públic els tractaments de dades realitzades per a la gestió general de les subvencions, la gestió de sol·licituds i els actes d'instrucció.  
b) Tindran com a base de legitimació el compliment d'una obligació legal els tractaments següents en relació amb les normes que se citen a continuació:  
- Les publicacions realitzades amb efectes de notificació d'acord amb les normes del procediment administratiu comú i amb el regulat en la Llei general de subvencions.  
- La comunicació de dades a la Base de dades nacional de subvencions conforme a l'art. 20 de la Llei general de subvencions.  
- Les publicacions realitzades en el portal de transparència exigibles per la legislació de transparència.  
4. Quan les dades personals no s'obtinguen de la persona sol·licitant o interessada, a més del que es disposa en aquest article, se la informarà de les categories de dades objecte de tractament i les fonts de les quals aquestes provenen.  
En el cas que es recullen dades, tant en la sol·licitud com en el procediment de justificació, de persones que no són la persona sol·licitant o beneficiària, haurà de proporcionar-se un document que continga el que s'estableix en aquest article, havent d'incloure en la declaració responsable l'obligació del sol·licitant d'informar aquelles persones de les quals s'aporten dades per a l'obtenció de la subvenció.  
  
Article 15. Transparència  
1. Les entitats beneficiàries de subvenció que perceben durant el període d'un any natural ajudes o subvencions de les entitats recollides en l'article 3 de la Llei 1/2022, de 13 d'abril, en una quantia superior a 50.000 euros, o quan les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros, hauran de complir les obligacions en matèria de publicitat activa, en els termes de l'article 3 de la Llei 19/2013, de 9 de desembre, de transparència, accés a la informació pública i bon govern, i de l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, sense perjudici de les obligacions establides en l'article 14 de la Llei 38/2003, de 17 de novembre, general de subvencions, i una altra legislació aplicable.  
2. La difusió de la informació que estableix aquesta clàusula s'ha de realitzar a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/es/tep.  
3. Les autoritats competents que establisquen línies d'ajudes conforme al Marc Nacional Temporal d'Ucraïna hauran de conservar registres detallats de les ajudes concedides en virtut d'aquest. Aquests registres, que han de contindre tota la informació necessària per a determinar el compliment de les condicions establides, han de conservar-se durant 10 anys i ser lliurats a petició de la Comissió Europea.  
  
  
Article 16. Pla de control  
1. D'acord amb l'article 169 de la Llei 1/2015, de 6 de febrer, es realitzarà la comprovació administrativa de la concurrència en la persona perceptora de l'ajuda de la situació que en justifique la concessió, sense perjudici dels controls que pogueren establir-se per a verificar la seua existència.  
2. La comprovació material de l'efectiva realització de l'activitat subvencionada, existència de la condició o compliment de la finalitat, es durà a terme en els termes establits en el pla de control que elaborarà la Direcció General d'Obres Públiques, Transport i Mobilitat Sostenible, aprovat per aquesta amb caràcter previ a la seua execució, i haurà de constar com a mínim la informació següent:  
a) Tipus de control a efectuar sobre la línia: administratius, sobre el terreny, a posteriori o de qualitat.  
b) Criteris de selecció de la mostra: aleatoris, dirigits o de risc.  
  
c) Percentatge mínim d'ajuda que es controlarà sobre el total pagat en aquesta línia. Tot això amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda previstos en el present decret llei.  
  
Article 17. Habilitació  
Es faculta a la persona titular de la Direcció General d'Obres Públiques, Transport i Mobilitat Sostenible per a aplicar i interpretar qualsevol dubte que puga sorgir, dictar resolucions, instruccions i adoptar les mesures necessàries per a la seua aplicació i execució.  
  
Article 18. Entrada en vigor  
Aquest decret llei entrarà en vigor endemà de la publicació en el Diari Oficial de la Generalitat Valenciana.  
  
Alacant, 18 de novembre de 2022  
  
El president de la Generalitat,  
XIMO PUIG I FERRER  
  
La consellera de Política Territorial,   
Obres Públiques i Mobilitat,  
REBECA MARIOLA TORRÓ SOLER


Còpia Permalink ELI